Jy het reeds jou vakansieverblyf bespreek en nou moet jy die langpad aandurf, maar waar hou jy stil en waar nie? Waar kan jy ietsie lekker kry om te eet en waar moet jy oorweeg om ’n bietjie langer te vertoef? Om die langpad ’n bietjie geriefliker te maak, het LekkeSlaap ’n lysie van die lekkerste oornagdorpies tussen die Kaap en Johannesburg bymekaar gemaak.
Dié bekoorlike dorpie staan as die Hart van die Karoo bekend en is ’n uiters vriendelike en moderne Karoo-oase. Slaap hiér oor om die dorp se Vloedmuseum te besoek of om vroegoggend die Klipkraal- of die Verlorenhoek-voetslaanroete te verken voor julle in die pad val. Die dorp het ook ’n rits restaurante wat ’n Wimpy insluit ─ ’n noodsaaklike stop vir alle Suid-Afrikaners!
Wanneer jy op dié dorpie aankom, wéét jy jou vakansie het sopas begin! Beaufort-Wes is een van die gewildste oornagdorpies in die land en is die ideale plek om af te saal as jy eers ná werk vanuit Kaapstad kon ry of vroegoggend al uit Johannesburg vertrek het. Hiér ontmoet pragtige blou lug ’n eindelose landskap en vorm dit ’n plek waar jy weer kan rustig raak. As julle met ’n 4×4-voertuig reis, kan julle dit oorweeg om ’n dag langer in dié Karoo-dorpie te bly en die pragtige Karoo Nuweveld-roete aan te durf, of ’n draai deur die middedorp met sy rits Nasionale Monumente stap. Beaufort-Wes het onder andere ’n Spur (wat sal die langpad dan nou sonder ’n ordentlike burger wees?) en ’n heerlike soesji-restaurant.
Om na Johannesburg of die Kaap te reis, bied reisigers die ideale geleentheid om die Karoo te verken, en Richmond, wat in die hartjie van die Karoo skuil, is die perfekte afsaal-plekkie as jy op soek is na opregte, plattelandse gasvryheid. Buiten die Edwardiaanse en Victoriaanse huise met romantiese stoepe, sal die dorp se besienswaardighede ook enige reisiger oortuig om ’n rukkie langer te bly. Dit sluit restaurante, museums, bergfietsroetes, die jaarlikse literatuurfees en geskiedkundige besienswaardighede in, en Suid-Afrikaners is veral mal oor die Vetmuis Plaaskombuis waar jy heerlike tuisgemaakte peuselhappies kan bestel.
Die Stad van Rose … en soveel meer! Dié stad is rustiger en stadiger as die ander stede in Suid-Afrika en bied die ideale geleentheid om inkopies vir jou selfsorg-verblyf te doen, of om die kinders na die bioskoop of speelpark te neem sodat hulle van hulle opgekropte energie ontslae kan raak. Besoek die dieretuin of een van die talle uitstekende restaurante, of verken die geskiedkundige geboue in die middestad. Dié stad is so lowerryk dat daar sommer ’n reservaat in die middel van die stad is ─ Die Franklin Wildreservaat is definitief ’n besoek werd. Hamilton Park lê aan die voet van Naval Hill en is die tuiste van een van die grootste versameling orgideë op die planeet. Maak dié stad deel van jou reis, jy sal nie spyt wees nie!